
PËR NGRITJEN E KOMISIONIT HETIMOR DHE CAKTIMIN E OBJEKTIT,  PËRBËRJES DHE AFATIT TË KOMISIONIT HETIMOR PËR SHQYRTIMIN E KËRKESËS PËR NISJEN E PROCEDURËS SË SHKARKIMIT NGA DETYRA TË ZOTIT KRESHNIK SPAHIU, ZËVENDËSKRYETAR I KËSHILLIT TË LARTË TË DREJTËSISË

Në mbështetje të nenit 147 pika 1 të Kushtetutës, vendimit nr.75, datë 19.4.2002 të Gjykatës Kushtetuese dhe nenit 114 të Rregullores së Kuvendit, me propozimin e Komisionit për Çështjet Ligjore, Administratën Publike dhe të Drejtat e Njeriut,

KUVENDI
I REPUBLIKËS SË SHQIPËRISË

VENDOSI:

I. Ngrihet Komisioni Hetimor Parlamentar për shqyrtimin e kërkesës së një grupi deputetësh për “Nisjen e procedurës së shkarkimit nga detyra të zotit Kreshnik Spahiu, Zëvendëskryetar i Këshillit të Lartë të Drejtësisë”.
II. Komisioni Hetimor Parlamentar ka për objekt dhe detyrë të verifikojë të dhënat, faktet dhe rrethanat për aktet dhe sjelljet që diskreditojnë rëndë pozitën dhe figurën e postit të lartë kushtetues të anëtarit dhe Zëvendëskryetarit të Këshillit të Lartë të Drejtësisë dhe që përbëjnë shkak ligjor për shkarkimin e tij nga detyra.
 III. Komisioni përbëhet nga 9 anëtarë, 5 nga shumica parlamentare dhe 4 nga opozita. Kryetari i Komisionit i takon grupimit nismëtar të deputetëve.
IV. Komisioni përbëhet nga:
1. Enkelejd Alibeaj		Kryetar		PD
2. Paulina Hoti 			Anëtar		  “
3. Ramiz Çobaj			“		  “
4. Ledina Aliolli		“                       “
5. Gerti Bogdani		“		PD
6.____________		“		PS
7.____________		“		  “       
8.____________		“		  “
9.____________		“		  “
V. Komisioni do ta zhvillojë veprimtarinë e tij brenda afatit 3-javor nga data e miratimit të këtij vendimi. 
VI. Ngarkohen Kryetarja e Kuvendit dhe Sekretari i Përgjithshëm të krijojnë kushtet e nevojshme logjistike për veprimtarinë e këtij Komisioni.
VII. Ky vendim hyn në fuqi menjëherë. 
KRYETARE
Jozefina Topalli (Çoba)

Miratuar në datën 26.1.2012
